L'Ajuntament de Sagunt aprova les primeres sol·licituds d'ajudes a persones autònomes i empreses
19 de juny 2020

![Imagen 1](/media/h5gg5jrk/c_maria-jose-carrera_1.jpg)

L'Ajuntament de Sagunt, a través de la Comissió de Valoració creada per a l'estudi de les sol·licituds d'ajudes del Pla Especial per a Pimes i Persones Autònomes, ha aprovat les primeres sol·licituds d'ajudes per a persones autònomes, micropimes i pimes de Sagunt que es van veure afectades pel Reial Decret 463/2020, de 14 de març, pel qual es va declarar l'Estat d'Alarma per a la gestió de la situació de crisi sanitària ocasionada per la COVID-19.

  

Dies abans que deixe d'estar en vigor l'Estat d'Alarma i fins i tot abans de tancar-se el termini per a presentar sol·licituds, l'Ajuntament de Sagunt ha fet un esforç per a resoldre, parcialment, esta convocatòria i dotar de liquiditat les primeres 71 beneficiàries, segons expliquen des del departament.

  

La regidora de Promoció Econòmica, María José Carrera, ha assenyalat que des del primer moment «**un dels nostres focus de preocupació i actuació va ser la situació econòmica del municipi i vam tindre clar que les nostres persones emprenedores i empreses havien de tindre una resposta ràpida i eficaç davant la situació ocasionada**». En este sentit, ha volgut agrair l'esforç de tots els partits polítics per consensuar i tirar endavant la norma reguladora, així com l'ingent treball realitzat pel departament de Promoció Econòmica per a tindre en un temps rècord les primeres resolucions.

  

L'objecte de les ajudes concedides és actuar per a mitigar les conseqüències econòmiques provocades per la crisi sanitària a causa de la COVID-19 i impulsar l'activitat econòmica en el terme municipal de Sagunt. Davall esta premissa, les persones autònomes i empreses podran beneficiar-se d'ajudes directes pel tancament d'activitat o minvament econòmic de, almenys, un 50% i complements econòmics al pagament de lloguer i manteniment de llocs de treball. 

  

Esta mesura, dotada amb 1 800 000 euros, busca preservar la vitalitat socioeconòmica de Sagunt ajudant a les persones autònomes, microempreses i menudes empreses, per a facilitar la ràpida reactivació de l'economia local.

  

En este sentit, la regidora ha destacat que estes ajudes «**no sols mitiguen els danys econòmics ocasionats als negocis locals per la crisi sanitària, sinó que ajuden les persones treballadores perquè estimulen la supervivència de les empreses i el manteniment de molts llocs de treball**».

  

En les pròximes setmanes es continuaran celebrant reunions de la Comissió de Valoració amb la finalitat d'accelerar les resolucions parcials i dotar de ràpida liquiditat a totes aquelles sol·licituds que reunisquen els requisits i siguen beneficiàries.

  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-aprova-les-primeres-sol-licituds-d-ajudes-a-persones-autònomes-i-empreses/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-aprova-les-primeres-sol-licituds-d-ajudes-a-persones-autònomes-i-empreses/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-aprova-les-primeres-sol-licituds-d-ajudes-a-persones-autònomes-i-empreses/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-aprova-les-primeres-sol-licituds-d-ajudes-a-persones-autònomes-i-empreses/)